Trés chiere et trés amée tante, j'ay sceu qu'il a pleu à Dieu faire son commandement de feu mon bel oncle le duc de Millan, à qui Dieu par sa grace vueille pardonner. Je vous prie que de ce vous vueillez conforter. Et au regard de l'empeschement que en Savoye l'on a donné à mon frere et cousin, vostre filz, en soy en alant devers vous, je vous certiffie que ce m'a esté le plus grant desplaisir que de chose qui jamais me soit advenue. Mais de ce ne vous vueillez troubler, car je suis deliberé de mectre ma personne et employer toute ma puissance, tant pour delivrer mon dit cousin, vostre filz, que pour maintenir et garder vostre estat et seigneurie, ainsi que je vouldroye faire pour mon propre fait. Et me escripvez souvent de voz nouvelles, et comme voz faiz de par delà se porteront, et ce que vous vouldrez que je face pour le bien d'iceulx, et je le feray de trés bon cuer. Trés chiere et trés amée tante, Nostre Seigneur vous ayt en sa saincte garde. Escript à Orleans, le XXIII e jour de mars. 
Belle tante tenez vous seure que je ne vous faudré de ryen. Ecryt de ma main. 
Loys. 
Leroux 
A ma trés chiere et trés amée tante la duchesse de Millan. 
De par le roy. 
Trés chier et trés amé frere et cousin, nostre bien amé George d'Amancy, escuier, nous a fait dire et remonstrer qu'il a esté autresfoiz es Ytales avec feu Jehan d'Amanci, son oncle, lequel estoit conseillier de feu nostre trés chier seigneur et pere, que Dieu absoille. Et à ceste cause a grant vouloir et affection d'aler demourer par delà, et vous desireroit plus servir que nul des autres princes estans oultre les mons, et est de tout deliberé de s'en aler par devers vous. Et pour ce que nous desirons fort son bien et avancement, tant pour les bonnes meurs et vertuz de sa personne, que en faveur des bons et agreables services que sondit feu oncle a faiz à nostredit feu seigneur et pere et à nous, nous vous prions bien affectueusement que, en faveur et contemplacion de nous, le vueillez recevoir et retenir vostre serviteur et l'entretenir comme l'un des autres gentilzhommes de vostre maison, et, en ce faisant, vous nous ferez bien singullier et agreable plaisir. Donné à Jargueau, le IIII e jour d'avril. 
Loys. 
Meurin. 
A nostre trés chier et trés amé frere et cousin le duc de Millan. 
Chancellier, j'envoie le sire de Sarcelles à Mellun, pour mettre en possession mon nepveu du Gaure de la capitainerie dudit lieu, et aussi pour en mettre en possession le sire de Combronde du Boys de Vincennes. Et pour ce sellez en les commissions incontinent et n'y faictes faulte. Donné à la Mote, le IX e jour de septembre. 
Loys. 
Toustain 
Au chancellier. 
Du IX e de septembre, pour les lettres de monseigneur de Gaure. 
Monseigneur de Chastillon, j'envoye à vous, à Monseigneur de Torcy et au prevost de Paris le double d'aucunes lettres qui m'ont esté aportées, et en y a unes de messire Jehan de la Reaulté, conseiller en Parlement, qui sont fort suspeczonneuses, et me doubte qu'il s'en velt aller après Morvillier. Vous les verrez, et les vous faictes exposer par ung clerc qui vous soit bien feable, et incontinent me faictes amener ledit de la Reaulté honnestement, pour ce qu'il est homme d'esglise ; faictes le prandre et ung de ses serviteurs, nommé en l'une desdictes lettres, et l'examinez sur ce, et le m'envoiez sans qu'il parle plus à son maistre. Au sourplus, j'escry à Monseigneur de Torcy que incontinent il s'en viengne devers moy hastivement, quelque part que je sois, pour ce que j'ay neccessairement à besongner de lui. Et, au regart de vous, faictes amener à Orleans tous les Bougueilz, les Boucher et autres qui sont de la sequelle de Morvillier, et si tost que vous et eulx y seriez, faictes le moy savoir, et je vous manderé ce que aiez à faire. Donnée  [...] 
Unes autres à messeigneurs de Torcy et prevost de Paris, in eadem substantia, mutatis mutandis. 
De par le roy. 
Chers et bien amez, nous vous avons nagueres escript touchant ce que nostre cousin le conte de Varvic, par le congié et commandement du roy d'Angleterre, devoit venir devers nous en nostre ville de Rouen, principalement pour l'ouverture faicte de la prolongation des tresves nagueres prinses entre nous et ledit roy d'Angleterre, qui encores durent, afin que pendant icelles se puissent traictier les moiens pour parvenir au bien de paix final, ou quoy que soit, à telle forme et conduite entre les royaumes de France et d'Angleterre que, d'une part et d'autre, le fait de la marchandise par mer et par terre se puisse mieux entretenir, noz subgetz demourer en plus grant repoux et transquilité, et chascun en son excercice proufiter selon son estat et vocacion soubz nous et en nostre obeissance. Lequel conte de Varvic, en ensuivant ce qu'il nous avoit fait savoir, est depuis venu par devers nous au dit lieu de Rouen, ouquel l'avons oy, communiqué et fait communiquer avec lui sur lesdictes matieres. Pour lesquelles, actendu mesmement que ledit roy d'Angleterre avoit envoié devers nous ledit conte de Varvic, qui est après lui le plus grant et puissant seigneur dudit royaume d'Angleterre, a semblé à pluseurs seigneurs de nostre sang et gens de nostre grant conseil que devions pareillement de nostre part envoier par delà grande et notable ambaxade devers lui, tant pour besongner sur lesdictes matieres, que pour obvier aux dangiers et inconveniens qui pourroient avenir à cause du mariaige que nostre beau frere et cousin le conte de Charrolois tend à faire entre lui et la seur dudit roy d'Angleterre, et pour laquelle matiere il a trouvé moïens de faire venir devers lui l'evesque de Salbry et autres du conseil dudit roy d'Angleterre. Et en ce faisant veult traictier aliance avec les Anglois, noz anciens ennemys ; ce que toutesfoiz il ne peut ne doit faire sans grandement mesprendre, veu qu'il est notre subget et prouchain parent, et ainsi tenu envers nous et la couronne que chascun scet, et mesmement que, en faisant lesdictes alliances, il romproit le traictié de paix fait à Arras, laquelle nostre dit frere et cousin jura publiquement, quant estions à Saint Thierri lez Reims, après nostre sacre, à l'eure que receusmes à hommaige nostre bel oncle de Bourgongne, son pere ; et lequel traictié est fait et passé soubz les censures ecclesiastiques ou apostolicques, et si exprès et astraint que plus grandes et estroictes submissions ne se pevent jamais trouver en quelque traictié, selon nostre foy. Et en rompant lequel traictié de paix seroit metre nostre dit royaume en guerre, dont serions desplaisans de tout nostre cueur, tant pour les maulx qui en pevent avenir, que aussi pour ce que tousjours desirons entretenir l'amour de noz parens et subgetz, ainsi qu'on l'a peu congnoistre, tant parce que n'avons point voulu commancer de rigueur, quelques entreprises que nostredit frere et cousin de Charrolois ait faictes sur noz prevostez de Beauvoisiz et de Vimeu, et sur les places et terres de Neelle et de Beaulieu, ne autrement. Et pour icelles causes, et en ensuivant l'advis et oppinion desdiz seigneurs de nostre sang et gens de nostre grant conseil, nous avons envoié oudit royaume d'Angleterre noz chers et feaulx cousins l'arcevesque de Narbonne, le conte de Roussilhon, admiral de France, et en la compaignie de nos amez et feaulx conseilliers le sire de Concressault, chevalier, nostre chambellain, maistres Jehan de Pourpincourt, président, et Olivier Le Roux, maistre de noz comptes, et Alixandre Sexte, nostre argentier, ausquelz nous avons donné charge de besongner sur la praticque et conduite desdictes matieres, et nous raporter tout ce qu'ilz auront trouvé par delà touchant les charges que leur avons baillées, afin de prendre sur ce la conclusion qui semblera estre meilleur et plus proufitable au bien de nous et de nosdiz royaumes et subgetz. Si vous avons bien voulu escripre des choses dessus dictes et vous advertir de nostre vouloir et entencion, comme ceulx que tenons et reputons pour noz bons et loiaux subgetz. Donné à Chartres, le XXIIII e jour de juing. 
Loys. 
De la Loere. 
A noz chiers et bien amez les conseilliers, bourgeois et habitans de nostre ville de Lyon. 
De par le roy. 
Nostre amé et feal, pour les causes que savez dont Jehan de Beauvau, nagueres evesque d'Angiers, a esté acusé, qui touchent nostre personne, et aussi pour ce que nous avons esté advertiz que nostre oncle le roy de Sicille a fait prandre ung des serviteurs dudit de Beauvau, lequel estoit acusé avecques autres desdiz cas ; et pour ce que la matiere nous touche et qu'il est question de grans cas, nous avons ordonné certains serviteurs dudit de Beauvau estre prins au corps pour savoir et ataindre la verité ; si voulons et vous mandons que incontinant vous faites partir maistre Jehan de Langlée pour aler prandre et saisir au corps ceulx qui sont nommez en la commission que vous envoyons ; et qu'il les amenne prisonniers par devers nous. Et avecques ce qu'il preigne le double des articles et du procès que nostredit oncle a fait faire contre celluy qu'il detient prisonnier ; aussi qu'il preingne la depposicion de Loys de la Chapelle, laquelle a maistre Maturin Beaudet, et luy chargez bien qu'il y face bon devoir ; et gardés bien qu'il n'y ait faulte. Donné à Melay, le VI e jour de juillet. 
Loys. 
Toustain. 
A nostre amé et feal chancellier. 
Receue le VII e de juing à Chartres, touchant monseigneur d'Angiers. 
De par le roy. 
Trés chier et trés amé frere et cousin, nous avons esté advertiz que on vous a dit et rapporté certains langaiges, et aussy à nostre belle tante la duchesse, dont sommes bien esbahiz, car jamais ne feusmes en intencion et voulenté de les dire et pratiquer. Et pour ceste cause en avons parlé à Jehan Pierre, vostre ambaxadeur, et lui avons ordonné vous escripre la verité de la chose et l'effect de nostre vouloir et intencion sur ce. Si vueillez adjouster foy à ce que de ceste matiere il vous escripra, car seurement nous lui en avons dit la verité et ce qui en est, et de ce ne faictes point de doubte ; et quant à nous, nous serons tousjours envers vous tel que avons esté, sans nulle dissimulacion. Donné à Paris, le penultime jour de septembre. 
Loys. 
Meurin. 
A nostre trés cher et trés amé frere le duc de Millan. 
Chancellier, nous vous envoyons deux blancs signez de nostre amé et feal notaire et secretaire maistre Baudes Meurin, et deux autres lettres signées de sa main, l'une pour lever nostre main mise ès terres des serviteurs de nostre beau frere de Bourgongne, et l'autre pour pareillement lever nostre dicte main mise des terres des serviteurs de nostre beau frere le connestable. Si les vueillez incontinens faire sceller sans y faire difficulté. Donné à Vernon, le XXVII e jour d'octobre. 
Loys. 
B. Meurin. 
A nostre amé et feal chancellier. 
Du roy, receue le XXVIII d'octobre LXVII, à Chartres. 
Mon frere, j'ay sceu ce que vous aviez mandé me dire à Jehan Pierre de Panigrolle, vostre ambaxadeur, touchant le mariage de vous et de ma seur Bonne. Et pour ce que sur toutes choses je desire vostre bien et l'onneur, entretenement et augmentacion de vous et de vostre maison, et ne vouldroie pour riens qu'il tensist à moy que voz besongnes et affaires ne feussent asseurez, et que je ne vous tensisse ce que je vous ay promis, je vous ay bien voulu rescrire sur ce mon advis, et me semble que le plus brief qui vous sera possible vous devez envoier querir madicte seur. Et quant est à moy, incontinent que ceulx que me devez envoier pour ceste cause seront par deçà, et qu'ilz auront besongné touchant le point que par ledit Panigrolle vous ay fait savoir, je la vous envoieray en Ast ou ailleurs, où vous vouldrez, et ne sera la chose par moy aucunement retardée, mais se fera tout ce que vous en ordonnerez ; car jusques ycy j'ay tousiours gardée madicte seur pour vous, et pour vostre bien, et si vous ne l'avez, il ne tiendra que à vous. Et vous tenez seur que en cecy et en toutes autres choses je m'emploieray tousjours pour vous le mieulx que possible me sera. Au surplus j'ay chargé audit Panigrolle vous escrire aucunes choses ; si vous prie que vueillez adjouster foy en ce qu'il vous rescrira, et vous y emploiez ainsi que j'en ay en vous fiance. Et adieu, mon frere. Escript aux Montilz lez Tours, le VII e jour de feuvrier. 
Loys. 
Leprevost. 
A mon beau frere le duc de Millan. 
De par le roy. 
Trés cher et trés amé frere et cousin, nostre chier et bien amé Jehan Dozenac, homme d'armes de nostre ordonnance, nous a fait monstrer que aucunes gens voz subgetz ont detenu et detiennent de present pluseurs terres, maisons et autres biens à luy appartenans ou territoire de Charmiz (?), sans les lui vouloir rendre ne restituer ; et à ceste cause nous a requiz que sur ce vous voulsissons escripre en sa faveur. Et pour ce que desirons les faiz et affaires dudit Jehan Dozenac estre favorablement traictiez en faveur d'aucuns noz principaulx serviteurs, ses parens et amys, et des grans et louables services qu'il nous a faiz et fait chascun jour en maintes manieres, nous vous prions le plus affectueusement que faire povons que, en faveur et contemplacion de nous, vous vueillez faire rendre et restituer audit Dozenac tous les heritaiges, maisons et autres biens qui par lectres, tesmoings ou autrement apperront appartenir audit Dozenac, par ceulx qui les detiennent oudit territoire de Charmiz, et incontinent les lui faire mectre à plaine delivrance. Et vous nous ferez très agreable plaisir. Donné à Amboise, le XXVII e jour de mars. 
Loys. 
Meurin. 
A nostre trés cher et trés amé frere et cousin le duc de Millan. 
Chier et feal cousin, presentement avons receu lettres de telz, etc., et aussi beau frere le connestable a escript à beau frere de Bourbon. Nous vous envoyons le double de tout, affin que congnoissés et soiés pourveu pour les choses qui pourront avenir. Si vous prions que vous vueillés tenir tout prest, et vos gens en voz garnisons, pour faire ce qui sera à faire, car vous savés que il ne y a plus de la treve que d'icy à leundi, et ou cas qu'elle sera ralongée, incontinent que nouvelles nous en viendront, le vous ferons savoir, ensemble de tout ce qui nous sera survenu. Si nous vueillés fere savoir et advertir de ce que pourrés savoir de vostre part. Et pour ce qu'il y a plus apparance de guerre que autre chose, nous vous prions, se vous avez aucunes entreprinses, que vous soiez tous prestz pour les povoir executer, si tost que le vous ferons savoir. 
Bourré, j'envoye par dela monseigneur de Calabre pour les causes que verrez par le double que je vous envoie cy encloz des lettres que je escrips à monseigneur de la Forest, monseigneur de Cran, monseigneur de Bueil et le seneschal de Poictou. J'ay baillé à mon dit seigneur de Calabre ung povoir pour besongner ès matieres avec ung blanc pour faire ung autre povoir, s'il en est besoing, lequel blanc vous emplirez ainsi que par mondit seigneur de Calabre sera advisé. Et se ilz ont à besongner de lettres closes de moy ou de blancs signez pour en faire, fournissez les en, et me faictes souvent savoir des nouvelles. Donné à Senlis, le XXI e jour d'aoust. 
Loys. 
Demoulins. 
A nostre amé et feal conseiller et maistre de noz comptes, maistre Jehan Bourré. 
De par le roy. 
Noz amez et feaulx, nous avons, par noz lectres patentes et pour les causes en icelles contenues, donné à nostre chier et bien amé eschançon Anthoine de Batarnay, seigneur de Vaulgris, la somme de VI m escuz, en faveur du mariage de lui et de la fille de nostre amé et feal conseillier et chambellan May de Houllefort, sire de Hamars, nostre bailli de Caen ; pour l'asseurement du paiement de laquelle somme, pour ce que nous ne la luy povons à present paier, nous lui avons baillé et transporté nostre chastellenie, viconté, terre et seigneurie d'Evrecy, assise en noz bailliage et viconté de Caen, jusqu'à ce que nous ou noz successeurs nous ayons paié ladicte somme, ainsi que pourrez veoir par nosdictes lettres. Et pour ce que nous voulons que nostredit eschançon joisse de nostredit don et transport selon le contenu de nosdictes lectres, nous vous mandons et commandons que vous luy veriffiez et expediez nosdictes lectres de point en point selon leur forme et teneur. Et gardez que en ce n'ait faulte, et qu'il ne nous soit besoing de plus vous en escripre. Donné à Amboise, le XIX e jour de mars. 
Loys. 
Leprevost. 
Apportées le XXIIII e jour de mars l'an M CCCC LXVIII. 
Monseigneur le grant maistre, j'ay veu ce que m'avez escript touchant pluseurs poins. En tant que touchent les francs archiers, faictes en faire de trois ou de quatre des plus coulpables telle pugnicion que verrez estre à faire, et le surplus faites les tirer avant après mon frere de Dunoys. Au regart des villes de monseigneur d'Armignac et de celles qui sont du partaige de mon frere, n'y touchez pour ceste heure ; et de celles qui sont demourées sans estre en partaige de mon dit frere, faites en faire telle pugnicion que vous verrez estre à faire. Et pourvoiez bien à tout, et vous en venez, ainsi que vous ay fait savoir, car j'ay grant desir de vous veoir, et adieu. Escript à Vaugours, le tiers jour de juing. 
Loys. 
Toustain 
A monseigneur le conte de Dampmartin, grant maistre d'ostel de France. 
